《游清凉寺次藻庵韵》
明代·陈铎

夕阳峰顶一攀跻，万里川原望不迷。
帆影远来江树外，山形多在石城西。
苔荒辇路人稀到，花近禅房鸟乱啼。
直到翠微亭子上，漫吟重续旧时题。

作者简介：明淮安府邳州人，家居南京。字大声，号秋碧。正德中世袭指挥。工诗善画，尤善散曲，山水仿沈周。有同名杂剧、传奇《纳锦郎》，又有散曲集《秋碧乐府》及《香月亭诗》。